1Andaknyo angku-angku ba usawo untuak mangasiahi urang-urang lain. Sudah tu ba usawo pulolah, untuak manarimo pambarian-pambarian nan dibarikan dek Roh Allah, nan tarutamu sakali adolah, kamampuan untuak ma agiah tawu, apo rancana-rancana Allah kabake manusia.
2Urang nan mangecek jo bahaso-bahaso nan ganjie, inyo tu indak mangecek kabake manusia doh tu; tapi inyo mangecek kapado Allah. Indak ado doh tu urang nan mangarati, apo nan inyo katokan, dek karano Roh Allah nan manyababkan inyo mangatokan sasuatu, hanyo Allah sajolah nan mangatawui.
3Tapi sabaliaknyo, urang nan manyampaikan barito dari Allah, inyo tu mangecek kabake manusia; untuak manguwaikkan urang nan mandanga, untuak ma agiah sumangaik kabake urang-urang tu, sarato jo untuak mahibur.
4Urang nan mangecek jo bahaso nan ganjie, hanyo manguwaikkan dirinyo surang, sadangkan urang nan manyampaikan barito dari Allah, adolah untuak manolong jamaat, supayo jamaat tambah dipakuwaik.
5Baralah ka eloknyo, jikok kasadonyo sudaro dapek mangecek jo babagai-bagai bahaso nan ganjie. Tapi nan paliang elok lai iyolah, jikok sudaro dapek mambaritokan tantang rancana-rancana Allah. Dek karano, urang nan manyampaikan barito nan dari Allah, labiah ba arago daripado urang nan mangecek jo babagai-bagai bahaso nan ganjie; lain masalahnyo, jikok urang nan mangecek jo babagai-bagai bahaso nan ganjie tu, inyo layi bisa manarangkan apo nan dikatokannyo tu, supayo kasadonyo jamaat mandapek paidahnyo.
6Jikok santano ambo tibo kabake angku-angku, kudian ambo mangecek jo babagai-bagai bahaso nan ganjie, apokoh itu ado gunonyo untuak angku-angku? Agak saketek pun, indak ka ado doh gunonyo! Lain masalahnyo, jikok ambo manyatokan sasuatu kato-kato dari firman Allah, kok indak ambo manarangkan sasuatu tantang Allah, atau jikok ambo manyampaikan barito dari Allah, atau kok indak ambo ma aja.
7Alaik paragaik musik nan indak ba angok, umpamonyo suliang jo kucapi, jikok inyo indak dimainkan sacaro jaleh, dima pulo urang ka tawu, lagu apo nan dimainkan?
8Ado pulo conto ciyek lai: Jikok tarumpik di ambuih sumbarang ambuih, siya urang nan ka basiyap-siyap untuak payi ba parang?
9Baitu pulo bagi angku-angku nan bisa mangecek jo babagai-bagai bahaso nan ganjie. Jikok sudaro jo bahaso-bahaso nan ganjie tu, mangatokan kato-kato nan indak jaleh, sainggo indak surang juwo doh urang nan lai mangarati, tantang apo nan angku-angku katokan. Mako kato-kato angku-angku tu ka ilang lanyok indak manantu.
10Di ateh dunia ko sambuah bahaso, tapi kasadonyo bahaso-bahaso tu, ado aratinyo.
11Tapi, jikok ambo indak mangarati bahaso nan dipagunokan urang, mako indak tantu doh di ambo, apo mukasuiknyo urang nan mangecek tu; baitu pulo sabaliaknyo, dek urang nan mangecek tu, indak tantu pulo doh, apo mukasuik ambo.
12Tantang diri angku-angku ambo tawu, baraso angku-angku niyo sangaik nak mandapek pambarian-pambarian nan dari Roh Allah. Tapi nan paliang paralu iyolah, angku-angku musti ba usawo andaknyo, mampagunokan pambarian nan dari Roh Allah tu, untuak manolong jamaat, supayo jamaat tambah dipakuwaik.
13Itulah sababnyo, satiyok urang nan mangecek jo bahaso nan ganjie, mako inyo musti mamohon andaknyo kapado Allah, supayo inyo buliah dibari pulo kapandaian untuak manarangkan apo nan dikatokannyo tu.
14Dek karano, jikok ambo badowa jo bahaso nan ganjie, nan roh ambo iyo badowa, tapi nan pikieran ambo indak bakarajo doh.
15Jadi, apo nan musti ambo pabuwek? Ikolah nan ka ambo karajokan: Ambo badowa jo roh ambo, dalam pado itu ambo badowa pulo jo pikieran ambo. Ambo malagukan pujian jo roh ambo, tapi ambo niyo pulo malagukan pujian jo pikieran ambo.
16Dek karano, jikok sudaro batarimo kasih kapado Allah, hanyo jo roh sudaro sajo, tapi kutiko itu ado urang lain, nan indak mangarati bahaso ganjie nan dari Roh Allah tu, mako urang tu indak dapek doh mangatokan, "Ambo satuju", jo dowa syukur angku tu; dek karano inyo indak mangarati, apo nan sudaro katokan.
17Biyapun dowa syukur angku kapado Tuhan tu, sangaik rancak, tapi dowa angku tu, indak ado ciyek juwo doh gunonyo untuak urang lain.
18Ambo batarimo kasih kapado Allah, dek karano ambo sandiri layi dapek mangecek, jo babagai-bagai bahaso nan ganjie, labiah lai daripado sudaro kasadonyo.
19Tapi, dikutiko patamuan-patamuan untuak ba ibadaik, ambo labiah suko mangatokan limo buwah kato-kato nan lai dapek dimangarati dek urang, daripado manyabuik baribu kato-kato dalam bahaso nan ganjie. Mangkonyo ambo labiah suko baitu, supayo jo caro nan bakcando itu ambo dapek ma aja urang.
20Oih sudaro-sudaro! Janlah bapikie bakcando paja ketek. Dalam parkaro nan jahek, andaklah angku-angku tatap bakcando jo paja ketek. Tapi dalam pamikieran, andaklah angku-angku manjadi urang nan lah gadang.
21Di Alkitab ado tatulih nan bakcando iko, "Tuhan bakato, 'Jo parantaroan urang-urang, nan mangecek jo bahaso nan indak tantu di urang, Aden ka mangecek kabake umaik ko. Malahan jo parantaroan urang-urang asiang, Aden ka mangecek kabake umaik-Den; tapi biyapun baitu, nan inyo indak juwo ka namuah doh mandanga kato-kato Den.'"
22Jadi, pambarian untuak bisa mangecek jo babagai bahaso nan ganjie, itu marupokan tando nan ado arati bagi urang nan alun picayo, indak untuak urang nan lah ba iman doh. Tapi, jikok pambarian dari Roh Allah kabake urang, sainggo urang tu bisa ma agiah tawu apo rancana Allah kabake manusia, itu iyo paguno untuak urang nan lah ba iman, indak untuak urang nan alun picayo doh.
23Dek karano itu, kok santano di dalam patamuan jamaat, kasadonyo jamaat tu mangecek jo babagai-bagai bahaso nan ganjie, kudian ado tibo babarapo urang luwa, kok indak tibo urang-urang nan alun Kristen, tantu urang-urang tu ka manyangko angku-angku kasadonyo lah gilo!
24Tapi, jikok kasadonyo sudaro manyampaikan barito nan dari Allah, dalam pado itu tibo surang urang, nan alun Kristen, kok indak surang urang luwa, mako barito nan dari Allah nan sudaro-sudaro baritokan tu, ka manyatokan sagalo doso-dosonyo, sarato ka untuak manyadarkannyo.
25Sagalo sasuatu nan ta andok dalam atinyo ka dinyatokan, sainggo inyo ka marandahkan diri, mako inyo ka sato pulo manyambah Allah. Inyo ka bi mangaku, baraso Allah iyo bana ado di tangah-tangah angku-angku.
26Jadi sudaro-sudaro, mukasuik ambo bakcando iko. Jikok angku-angku bakumpua untuak ba ibadaik, andaknyo ado nan malagu mamuji Tuhan, ado nan ma aja, ado nan mambaritawukan tantang sasuatu nan dari Allah, ado nan mangecek jo bahaso nan ganjie, ado pulo nan manarangkan tantang apo nan dikatokan dek urang nan babahaso nan ganjie tu. Tapi mukasuik dari kasadonyo tu, mustilah untuak ma aja, sarato jo untuak kabaiakkan kasadonyo urang nan tibo.
27Jikok ado nan niyo nak mangecek jo bahaso nan ganjie, hanyo mustilah duwo urang, atau paliang banyak tigo urang, sacaro balega-lega. Andaknyo musti ado pulo nan bisa untuak manarangkan, apo nan dikatokan dek urang nan babahaso nan ganjie tu.
28Jikok indak ado doh urang nan bisa manarangkan, mako urang-urang nan niyo nak mangecek jo bahaso nan ganjie tu, andaknyo inyo musti anok sajo dalam patamuan tu. Biyalah inyo tu bi mangecek dalam atinyo sajo kapado Allah.
29Kok santano ado duwo atau tigo urang, nan maraso ado sasuatu barito dari Allah di dalam atinyo, mako inyo musti manyampaikan barito tu andaknyo, samantaro nan lain mandangakan sarato jo mamikiekan di atinyo surang-surang.
30Tapi kok santano barito dari Allah tu, tibo kabake surang urang lain nan sadang duduak di patamuan tu, mako urang nan babicaro dikutiko itu, inyo musti baranti mangecek andaknyo.
31Jo caro nan baitu, kasadonyo angku-angku, satiyok-tiyok sudaro, dapek manyampaikan barito nan dari Allah; supayo kasadonyo sudaro dapek manarimo pangajaran, untuak mampataguah iman.
32Pambarian dari Roh untuak manyampaikan barito nan dari Allah, dapek dikandalikan dek urang nan manyampaikan barito tu.
33Allah, adolah Allah nan suko kabake nan taratur; Baliau indak suko doh kabake nan indak bakatantuan. Nan taratur tu lah nan balaku dikasadonyo jamaat Allah,
34dikutiko sadang ba ibadaik, urang-urang padusi musti anok. Inyo indak buliah doh sato mangecek. Inyo indak buliah doh jadi pamimpin; bakcando itulah paratuaran agamo.
35Jikok inyo niyo nak mangatawui sasuatu, mako samustinyo inyo tanyokan kabake lakinyo tibo di rumah. Sabana mambuwek mariangik, jikok padusi sato babicaro dalam patamuan jamaat.
36Apokoh dari angku-angku datangnyo firman Allah? Atau hanyo kabake angku-angku sajokoh, firman tu disampaikan?
37Jikok ado urang nan maraso inyo mandapek pambarian, untuak manyampaikan barito nan dari Allah, ataupun inyo mandapek sasuatu pambarian nan lainnyo dari Roh Allah, mako urang tu musti sadar andaknyo, baraso apo nan ambo surekkan ko, adolah parentah dari Tuhan.
38Tapi, jikok ado urang nan indak namuah manarimo apo nan ambo katokan dalam surek ko, mako janlah di iyokan apo nan dikatokannyo.
39Dek karano itu sudaro-sudaro, ba usawolah untuak manyampaikan barito nan dari Allah, tapi janlah ditagah pulo urang nan niyo nak mangecek, jo bahaso-bahaso nan ganjie.
40Tapi kasadonyo tu, musti dikarajokan sacaro elok sarato jo taratur.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn